 NA PHILIP MUYANGA MWANASHERIA Mkuu (AG) amesema kuwa kesi ambayo mama mlezi ameshtaki Mwalimu Mkuu wa Shule ya Upili ya Wasichana ya Kombeni na Bodi ya Usimamizi (BOM) ya shule hiyo kuhusiana na madai ya uvamizi wa kunguni katika mabweni ya wanafunzi inaweza kusuluhishwa nje ya mahakama. Kupitia wakili wa serikali, Wilmer Ambetsa, AG aliiambia mahakama ya kuwa kulikuwa na uwezekano wa kesi hiyo kutatuliwa nje ya mahakama. “Haya ni mambo ambayo pande zote mbili zinaweza kutatua nje ya mahakama hivyo naomba siku 21 za majadiliano,” alisema Bi Ambetsa. Jaji Olga Sewe alisema kuwa pande zote mbili ziko na uhuru wa kujadiliana kwa nia ya kusuluhisha kesi hiyo na aliamuru kesi hiyo kutajwa Januari 30 mwaka ujao. Katika kesi hiyo,Bi F A ambaye anasema ni mama mlezi wa mwanafunzi wa kidato cha tatu katika shule hiyo ambaye ni mmoja wa wasichana ambao wamedhurika kutokana na tatizo la kunguni shuleni humo. Alisema kuwa mwanafunzi huyo ametibiwa kwa mara kadhaa kutokana na magonjwa yahusikanayo na ngozi na ametatizika kwa alama za kuumwa na imemtatiza kujithamini. Bi F A, ambaye anasema kuwa anawasilisha kesi hiyo kwa niaba ya mwanafunzi huyo na wale ambao wameathirika, anasema kuwa tatizo la uvamizi wa kunguni katika mabweni linaonyesha hali mbaya ya usafi ambayo inanyima wanafunzi haki ya mazingira safi. “Ni wazi kwamba wanafunzi wa shule ya wasichana ya Kombeni wamepata tabu kutokana na kuumwa na kunguni.Hali katika shule inaweza kutajwa kama chafu na haikaliki kwa kiwango cha kuwa baadhi ya wanafunzi wamepata matibabu kutokana na magonjwa yahusianayo na ngozi,” stakabadhi za kesi zilisema. Bi F A anataka mahakama kuagiza ya kuwa washtakiwa kupuuza na kutoweka usafi katika mabweni kunawanyima wanafunzi haki ya mazingira safi chini ya katiba. Mlalamishi huyo pia anataka mahakama kuagiza ya kuwa ukosaji wa shule kushughulikia tatizo la kunguni kunatishia haki za elimu za mwanafunzi chini ya katiba.Bi F A pia anataka agizo kutolewa la kuwashurutisha washtakiwa kutafuta kampuni ya kufukiza dawa ili kuwezesha kuondoa kunguni. Anadai kuwa ana wasiwasi ya kuwa kutelekezwa na usimamizi wa shule na mwalimu mkuu jukumu lao la kikatiba kwa wanafunzi kunaweza kuwafanya (wanafunzi) kukosa kufika shuleni au kuwacha ili watafute matibabu iwapo hali itaendelea kuwa hivyo na isyovumilika. “Kesi hii pia inatambua ya kuwa wanafunzi wana matarajio ya haki ya kulindwa na kutunzwa na wale ambao wametwikwa jukumu hilo kisheria kwa ukuaji wao na pia kufurahia haki zao,” stakabadhi za kesi zinasema. Bi F A pia anataka mahakama kuamua ya kuwa wanafunzi wa shule ya wasichana ya Kombeni wana haki ya hali ya juu ya usafi uliohakikishwa na Katiba. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  